Тема . **Үз заманының улы.**

**(**М.Гафуриның тормыш юлы һәм иҗаты буенча проектлар яклау дәресе)

Максат: 1) М.Гафури тормыш һәм иҗат юлына күзәтү ясау; укучыларда проект төзү һәм яклау күнекмәләре булдыру;

2)укучыларның логик фикерләү,  бәйләнешле сөйләм телен үстерү;

3) үз-үзләренә һәм иптәшләренә бәя бирү күнекмәсе булдыру;

4) шагыйрь иҗатына кызыксыну уяту.

Җиһазлау: шагыйрьнең портреты; шигырь җыентыклары; компьютер,мультимедия,презентация

**Дәрес тибы.** Белемнәрне камилләштерү.

**Дәрес төре.** Иҗади проект яклау.

Проект методы укытучы һәм укучыларның яхшы әзерлеген, сыйныфның һәм иҗади төркемнәрнең үзара килешеп эшләүләрен таләп итә. Проект турында сөйләшүдә катнашып, укытучы да тигез хокуклы фикердәшкә, ярдәмчегә әйләнә. Проектны гамәлгә ашыру барышында укучылар әйләнә-тирәдәгеләр белән уртак тел табып эшләргә, фикерләрен дәлилләргә өйрәнә.  
  
Проект эшчәнлегенең бурычлары:  
- укучыларда интеллектуаль һәм гомумхезмәт белемнәрен булдыру, аларның хезмәт нәтиҗәләрен күз алдына китереп эшләрлек күнегүләр белән тәэмин итү;  
- иҗади фикерләү, мөстәкыйльлек һәм башлап эш итү сәләтен үстерү.  
Проектның темасын укучылар мөстәкыйль рәвештә яки укытучы кушуы буенча сайлыйлар. Проектларны аерым яки иҗади төркемнәрдә эшләргә мөмкин.  
**Дәрес барышы:**

**I.Мотивлаштыру-ориентлашу этабы:**

1. Уңай психологик халәт тудыру.

Минем яныма килеп, кулга-кул тотыныгыз:

- Кем бүген йокыдан яхшы кәеф белән уянды?

- Кем тирә-юньдәгеләргә хәерле көннәр теләде?

- Кем мәктәпкә яңа белемнәр алам дип, ашыгып килде? (түгәрәкләнеп кулга-кул тотыну)

Балалар бергә укыйлар:

Без – акыллы,

Без – тату!

Игътибарлы, тырышлар!

Бик тырышып укысак,

Барсы да барып чыгар!

- Барыбыз да, елмаеп, яхшы кәеф белән эшебезне башлыйбыз.

2. Актуальләштерү:

- Хәзер бер-берегез белән елмаеп исәнләшегез.

- Без ни өчен “Исәнмесез! Хәерле көн!” дип дәшәбез?

**II.Уку мәсьәләсен кую:**

- Укучылар, бүгенге дәресебез Татар һәм башкорт әдәбиятының классик язучысы – күренекле шагыйрь, прозаик, публицист һәм драматург Мәҗит Гафури иҗатына багышлана.

Мәҗит Гафури үзенең тормыш юлы турында:

Җыеп караганда алай бик зур

Төсле түгел гомрем йомгагы;

Сүтеп караганда чак күренә

Аның бер ягыннан бер ягы...

дип язган. Аның артык зур булмаган “гомер йомгагы”н без буген сүтеп карыйк.

       Укучылар, шагыйрьнең иҗаты һәрберегезгә азмы-күпме таныш, шуңа күрә сезгә мөстәкыйль рәвештә эшләү мөмкинлеге бирелде.   Ул шагыйрьнең тормышы һәм иҗатына багышланган проектлар яклау дәресе буларак үтәр.Иң элек проект төшенчәсен искә төшереп китик.

-Проект сүзен ничек аңлыйсыз?

Эталон(слайдта)буенча тикшерү.

Проект сүзе өч мәгънәне аңлата:  
1) нинди дә булса механизмның яки корылманың әзер планы;  
2) нинди дә булса документның алдан әзерләнгән тексты;  
3) теләгеңне тормышка ашыру планы.  
- Элек проект сүзе техника өлкәсендә генә кулланылган булса, хәзер музыка, театр, әдәбият, бизнес өлкәләрендә дә теләгеңне тормышка ашыру планы буларак кулланыла.

-Проектның нинди төрләре була?

Татар теле һәм әдәбиятны өйрәнгәндә, түбәндәге төрдәге проектларны кулланып була:  
• тикшеренү (хезмәтнең актуальлеген нигезләү, тикшеренүнең максаты әйтү, бурычлар кую, аларны чишү юлларын күрсәтү);  
• иҗади (кичә яки бәйрәм үткәрү өчен сценарий төзү, мәкалә язу .);  
• гамәли юнәлешле (һәр укучының, төркемнең бөтен эшчәнлеген яхшы нәтиҗәләргә ирешү максатыннан чыгып планлаштыру);  
• мәгълүмати (темага караган мәгълүматларны җыю, аларны катнашучыларга тәкъдим итү, фикер алышу, йомгаклау);  
• предметара (берничә предметка нигезләнү).

-Сезнең эшегез кайсы төргә туры килә?  
  
Проект буенча эшләү эзлекле алып барыла.

-Проектны эшләгәндә нинди эшләр эшләнелде?.  
Укучы җавабы:

1. Әзерлек этабында:  
а) тема сайладык;  
ә) күләмен билгеләдек;  
б) укытучы белән бергә эш планы төзедек;  
в) чыганаклар белән эшләргә өйрәндек.  
2. Проектны төзү этабында:  
а) план буенча кирәкле материалны җыйдык;  
ә) чыганаклар белән эшләдек, күргәзмә материаллар тупладык.  
3. Проектны тормышка ашыру этабында (эшне төгәлләдек һәм тикшереп чыктык).  
4. Йомгаклау этабында (проектны яклаячакбыз, хезмәт нәтиҗәләре белән таныштырачакбыз).

-Без бу этапларның барсын да үттек,йомгаклау этабына килеп җиттек. Бүгенге дәресебез проектларыбызны яклау дәресе.

Көтелгән нәтиҗә:

-Димәк, без бу дәрестән нәрсә көтәбез?

1. Укучылар алдында чыгыш ясау, проектны яклау.

2. Тәҗрибә белән уртаклашу.

Проектны башкарганда , кызлар 3 төркемгә бүленеп эшләделәр.

Хәзер 1 нче төркемгә сүзне бирәбез.Регина рәхим ит!

**III.Уку мәсьәләсен чишү:**

***1 М.Гафуриның тормыш юлы буенча төзелгән проект***

Мәҗит Гафури 1880 елның 20 июлендә Башкортостанның Җилем-Каран авылында гади бер укытучы гаиләсендә дөньяга килә, бик яшьли белемгә сәләтле булуын күрсәтә. Күп еллар үткәч тә әдип «Табигатьнең иң матур бер урынында урнашкан шушы Җилем-Каран авылы минем туган бишегем була инде», — дип сокланып яза. Башта үз авылларындагы мәдрәсәдә укый, аннары күрше Үтәш авылындагы мәдрәсәгә күчә. Шул елларда бер-бер артлы әтисе белән әнисе үлеп китә, өйләнгән абыйсы Нурислам тәрбиясендә калган гаиләнең тормышы авырлаша. Унбер-унике яшьлек Мәҗиткә үз көнен үзенә күрергә туры килә. 1896 нчы елда берәр зуррак мәдрәсәдә укуын дәвам иттерү теләге белән ул Уфага килә, әмма ярлылыгы аркасында теләгенә ирешә алмый, бары 1898 нче елда гына, Троицк шәһәренә барып, мәдрәсәгә укырга керә. Мәдрәсәдә уку белән бергә, яшь Гафури аң-белемен үзлегеннән арттыруга да игътибар итә.Әдәбият белән кызыксынып китү аның үзендә дә язу теләген тудыра. 1905 нче елда, Казанга килеп, "Мөхәммәдия" мәдрәсәсенә укырга керә .

1906 нчы елда М. Гафури Уфага кайта «Галия» мәдрәсәсендә укуын дәвам итә.Аның моннан соңгы тормышы нигездә шушы шәһәрдә үтә. 1912 елның языннан алып 1917 елның октябренә кадәр М. Гафури Уфада Кәримевләрнең «Шәрекъ» газетасында корректор булып хезмәт итә. М. Гафури 1928 елга кадәр типографиядә, Уфада чыккан газета-журнал редакцияләрендә эшли. М.Гафури 1934 елның 28 октябрендә Уфа шәһәрендә вафат була.  
М. Гафуриның әсәрләре татар, башкорт, рус һәм башка телләрдә бик күп мәртәбәләр басылган. 1954—1957 еллар арасында Башкортстан китап нәшриятында әдипнең башкортча тәрҗемәдә алты томлык әсәрләр җыелмасы һәм 1980—1984 елларда Татарстан китап нәшриятында дүрт томлыгы дөнья күрә.

-Үзең өчен М.Гафури тормыш юлында нинди яңалык таптың?

**Укучы җавабы**.Минем өчен яңалык шул: М.Гафуриның улы Әнвәр Гафури әтисе турында истәлекләрен яза. Шушы истәлекләргә нигезләнеп , мин М.Гафуриның кыскача шәҗәрәсен эшләдем.

## Гаиләсе

Бабасының әтисе — Габделмән, бабасы — Габделгафур исемле .Мәҗитнең әтисе Нургани . Аларның Мәрзия исемле хатыны белән 6 баласы : Нурислам, МәҺәди ,Мәҗит, Әхсән ,Фатыйма Һәм Сафия .Мәҗитнең хатыны — Зөһрә Насыйрова (1892-1938),  тегүче кызы. .Уллары — Әнвәр (1910-1977) белән Халит (1919-1935).**Олы улы**  Әнвәр Гафури 1910 елның 27 ноябрендә Уфа шәһәрендә туа. Мәктәпне тәмамлаганнан соң, Мәскәү текстиль институтына укырга керә. «Коммунист» газетасы редакциясендә эшли. Шунда шагыйрь Муса Җәлил белән танышып дуслаша. 1933 елда әтисенең сәламәтлеге начарлану сәбәпле, Уфага кайта. Укуын башта Башкорт дәүләт педагогия институтында, соңрак Казан педагогия институтында дәвам итә, радиокомитетта эшли. Үз каләмен публицистика өлкәсендә сыный. СССР журналистлар Союзына кабул ителә.   Әнвәр Гафури 1939-1940 елларда хәрби хезмәттә була. Бөек Ватан сугышы башлангач, 1942 елда үзе теләп фронтка китә. 11 нче гвардия армиясе составында Кенигсбергка кадәр барып җитә. Сугыштан соң шактый еллар дәвамында Башкортстан радиокомитетында музыкаль тапшырулар бүлеге редакторы, телевидениедә корреспондент булып эшли. 1977 елның 6 июлендә Уфа каласында вафат.Әнвәрнең хатыны Разия (Роза)бай кызы- он сатучы Локманов Госманның кызы. **Кечесе** Халит шулай ук бик талантлы була, ләкин бик иртә вафат була.Әнвәр энесенең истәлегенә малаена Халит исемен куша.Рәиф Әнвәр улы Гафури — техник фәннәр докторы, профессор Мәскәүдә яши .Халит Әнвәр улы Гафури — балалар өчен хикәяләр һәм шигырьләр иҗат итүче.Гафури буынын дәвам итүче оныкларының оныгы – Мирсәет Халит улы (1998) Аңа 16 яшь.Ул Актанышның район үзәгендә урнашкан сәләтле балалар өчен гуманитар интернат-гимназиясендә белем ала .

* 2 нче төркем үз проектын яклый **.**

Тема**.Тормыш һәм ирек җырчысы ...**

**-**Альбина рәхим ит.

Кайбер язучылар шигырь генә яза,кайберләре проза әсәрләре белән билгеле,ә М.Гафури иҗаты күпкырлы ,шуның белән ул мине үзенә җәлеп итте.

ХХ йөзнең беренче чирегендә актив иҗат иткән әдипләребезнең берсе, әлбәттә, Мәҗит Гафури була. М.Гафури әдәбиятка бер үк вакытта шагыйрь дә, прозаик та булып килеп керә.

**1902 нче елда динне** **фаш иткән** «Ишан хәзрәтләренә» исемле беренче сатирик шигырен яза. 1905 елның августында М.Гафури Казанга килә һәм «Мөхәммәдия» мәдрәсәсендә укый башлый. 1905 елгы октябрь көннәрен ул шунда каршылый һәм халык кузгалышының беренче тәэсире белән үк «Милләтемә шатлык шигыре»н яза һәм аны яңа чыга башлаган «Казан мөхбире» газетасында бастыра.   
 **1906 елны** М.Гафури Уфаның «Галия» мәдрәсәсенә күчә .Шул елларда ул «Фәкыйрьлек берлә үткән тереклек», «Ярлылар, яки Өйдәш хатын», «Үги балалар» (1908), «Зәйнәп сабыр иткән иде, сабыр итә алмады» (1911), «Онытылган җинаять, яки үткәнне искә төшерү» (1911) хикәя һәм повестьларын яза.Гафури әсәрләрендә **татар хатынының фаҗигале язмышына** басым ясый.

**1912 елның** языннан алып 1917 елның октябренә кадәр М.Гафури Уфада Кәримевләрнең «Шәрекъ» матбагасында корректор булып хезмәт итә. Гафуриның алга таба әдәби эзләнүләре трагизмнан оптимизмга таба кискен борылыш ясый. Гафури ның шигъри дөньясында, **мәхәббәт романтикасы** үзен нык сиздерә башлый.Бу чорда ул «Мәхәббәт хатлары» (1912) повестенда ш.у. мәхәббәт культы, бәхет идеаллары тантана итә. «Беренче мәхәббәт» (1915), «Янган йөрәк» (1914), «Таң яктысы» (1913) шигырьләрен яза.  
1917 елгы революция вакыйгаларын Гафури шатланып каршы ала, аларга «Кызыл байрак» (1917), «Хөррият иртәсе» (1917), «Хисап көне» (1917), «Безнең юл» (1919), «Нур» (1919) шигырьләрен багышлый.  
Совет чорында М.Гафури иҗаты яңа темалар белән байый. **Совет патриотизмы, халыклар дуслыгы, социалистик хезмәт** аның иҗатында үзәк урыннарны ала. Шул ук вакытта ул эшчеләрнең революциягә кадәрге тормышын яңа, социалистик реализм позицияләреннән торып сурәтләгән проза әсәрләре яза. «Эшче» поэмасы(1920), балалар өчен язылган «Ялчы» (1921), «Безнең әйберләрне сатканда» хикәяләре(1927), атаклы «Кара йөзләр» повесте (1926), «Тормыш баскычлары» (1927), «Шагыйрьнең алтын приискасында» (1929) кебек автобиографик характердагы күләмле проза әсәрләре егерменче еллар татар әдәбиятының күренекле әсәрләре. 1920 елда «Эшче» поэмасында ирекле эшче образын тудыра. 1927 дә ул кабат бу поэмага әйләнеп кайта һәм аның драматик вариантын яза. Бу сюжетка композиторлар Г.С. Әлмөхәммәдов, С.Х. Габәши һәм В.И. Виноградов, татар музыкаль тарихында беренче булып, шул исемдә опера язалар (1930 нчы елда Татар академия театрында куела). «Кызыл йолдыз» пьесасы (1925) Гражданнар сугышына һәм җимерелгән авыл хуҗалыгын торгызуны күрсәтүгә багышлана. 1921-23 еллардагы ачлык вакыты «Ачлык тырнагында» (1923) исемле җыентыкка кергән «Сулган гөлләр» (1921), «Ач» (1921), «Җылыйлар» (1922) шигырьләрендә, «Кеше ашаучылар» (1922) поэмасында сурәтләнә.  
**1927 дә язылган** «Кара йөзләр» повесте Гафурины күренекле язучы итеп таныта. Бу повестька нигезләнеп, 1981 дә композитор Б.Г. Мөлеков шул исемдә опера яза (Гәрәй Рәхим либреттосы, 1982 нче елда Татар опера һәм балет театрында куела).«Тормыш баскычлары» (1927) повестенда Гафури Беренче бөтендөнья сугышы һәм 1917 елгы революция темаларына кабат әйләнеп кайта.«Шагыйрьнең алтын приискасында» (1929) автобиографик повестенда Гафури алтын приискасында эшләгән эшчеләрнең авыр тормышларын күрсәтә . Гади халыкның әхлакый сыйфатларын чын җылылык белән тасвирлый.  
Аның шигырьләре «Шәрекъ ярлылары», «Безнең юл» газеталарында, «Яңа юл», «Кызыл юл», «Совет әдәбияты» журналларында басыла.

Мәҗит Гафури гомер буе милләтне ирекле итү турында хыяллана. Ул үзенең иҗатын, илдә искене җимереп яңа тормыш төзү өчен, милли азатлыкка,көрәшкә таба юнәлтә. Милли уй-омтылышлар белән яшәгән әдип “Азатлык хөрмәтенә” дигән шигырен яза.  
М.Гафури драматургиядә дә каләм көчен сынап карый. Аның социалистик тормыш шартларында аталар һәм балалар проблемасын яктырткан, егерменче еллардагы авыл хуҗалыгы коммуналары тормышын сурәтләгән «Кызыл йолдыз» пьесасы 1925 нче елда язылган. Бу әсәр Башкортстан Мәгариф халык комиссариаты оештырган конкурста беренче дәрәҗә премия белән бүләкләнә.  
1923 елда аның егерме еллык иҗат бәйрәме зурлап уздырыла, шул уңай белән әдипкә «Башкортстанның халык шагыйре» дигән мактаулы исем бирелә.

М. Гафури халкы белән бергә булып, аның киләчәге турында кайгыртып, үткәнен күрсәтеп иҗат иткән шагыйрь һәм язучы.

2005 нче елда Г.Ибраһимов исемендәге Тел, Әдәбият һәм сәнгать институты галимнәре тарафыннан “Мәҗит Гафури. Сайланма әсәрләр"исемле китабы чыгарыла. Анда әдипнең төрле сәбәпләр аркасында 80 нче елларда дөнья күргән дүрт томлылыгына кермәгән әсәрләре – шигырьләре, проза әсәрләре урын алган.

-Күзләрегез бик арыгандыр ,әйдәгез күзләрне ял иттереп алыйк(«Күбәләкләр”)

-Сүзне Бикташева Алиягә бирәбез.

Без И.А.Крыловны кечкенәдән үк беләбез .Башлангыч сыйныфларда ук аның “Ворона и лисица”,”Лебедь , рак и щука” мәсәлләрен ятладык. Мин М.Гафурины үзем өчен мәсәлче буларак ачтым .Ул Иван Андреевич Крылов кебек үз каләмен мәсәл жанрында тибрәтеп карый .

**МӘСӘЛ**

* **Сюжетлылык, вакыйганың кыска һәм җыйнак булуы;**
* **Аллегориягә корылуы;**
* **Тормышта очрый торган кимчелекләр тәнкыйть ителүе;**
* **Сюжетның (вакыйганың) шартлы булуы;**
* **Тасвирый өлеш һәм әхлакый нәтиҗә- моральдән торуы;**
* **Кыска күләмле лиро –эпик әсәр булуы.**

белән башка әсәрләрдән аерылып тора.

Димәк, мәсәл ул- тормыштагы гыйбрәтле яки кимчелекле күренешләрне, капма-каршы холык сыйфатларын аллегорик образлар бәрелешендә күрсәтә, әхлакый гомумиләштерү белән тәмамлана торган әсәр.

Мәсәл – бик борынгы жанр ул. Баштарак ул сөйләмдә гади мисал, чагыштыру буларак кулланыла. Алга таба иҗтимагый тормышта теге яки бу катлаулы ситуациядән чыгу юлын күрсәткән өйрәтмә, киңәш рәвешендә мөстәкыйльлек ала. Мәсәл борынгы грек әдәбиятында Эзоп (б.э.к. VI – Vг.) Рим әдәбиятында Федр ( б.э.к. Iг.), рус әдәбиятында И.А.Крылов иҗатларында аеруча зур урын алып тора. Татар әдәбиятында мәсәл жанры формалашуда рус һәм Көнчыгыш әдәбиятлары зур роль уйный. Ләкин үзенең килеп чыгуы, үсүе белән ул халык иҗатына, аерым алганда хайваннар турында әкиятләренә, мәкальләргә бурычлы. Төлкенең хәйләкәр булуы, ишәкнең ахмаклыгы, куянның куркаклыгы, аюның, арысланның хакимлек сыйфатлары мәсәлләрдә дә чагылыш таба. XX йөз башы татар әдәбиятында Г.Тукай һәм М.Гафури иҗатларында мәсәл жанры зур үсеш ала. Аерым алганда, Мәҗит Гафури татар әдәбиятында мәсәлне алып керүче, үстерүче булып таныла. Аның иҗатында мәсәл ике төп юнәлештә үсә: 1) халык иҗаты сюжетына таянып иҗат ителгән үгет- нәсыйхәт рухындагы мәсәлләр; 2) астыртын көлү, сарказмга таянып, чорның иҗтимагый- сәяси тормышын сурәтләүче мәсәлләр.

“Сарыкны кем ашаган?” мәсәле аның иҗатында зур казаныш, поэтик осталык үрнәге булып кала. Утызынчы еллар ахырында М.Гафури иҗатын киң тарихи планда һәм бик җентекләп тикшергән Муса Җәлил шагыйрьнең мәсәл жанрындагы эшчәнлегенә югары бәя бирә. М.Гафуриның мәсәлләр жанрын киң куллануы революция елларында башлана.

-М.Гафуриның тагын нинди мәсәлләрен беләсең һәм аларда нинди

проблема күтәрелә ?

-1907-17 елларда ул 25 мәсәл яза. Аларның кайберләрендә И.А. Крылов йогынтысы сизелә, аерым мәсәлләрдә «Кәлилә вә Димнә» китабы сюжетлары кулланыла. «Үгез белән бүре» (1912), «Сарыкны кем ашаган?» (1912), «Эт белән куян» (1912) мәсәлләре социаль юнәлешле булулары белән аерылып торалар. «Сандугач» (1906), «Кошларның патша сайлаулары» (1909), «Кара җылан белән Бакалар патшасы» (1912) мәсәлләрендә хөкемдар һәм халык мөнәсәбәтләре проблемасын образлы рәвештә аллегориягә нигезләнеп хәл итә.  
Хәзерге вакытта да мәсәлләр иҗат итү туктамый, күбрәк сәяси мәсәлләр язалар. Шулай ук XX йөз дәвамында Н.Исәнбәт, Г.Афзал, Ш.Галиев, Ә.Исхак мәсәл жанрын баетуга үз өлешләрен кертәләр.

-3нче төркемгә сүз бирелә. Лилия рәхим ит.

Тема. **Гомергә истә ул...**

Халык язучысы,татар һәм башкорт классигы Мәҗит Гафуриның тууына 2014 нче елның 20 нче июлендә 134 ел тулды.Бүгенге көндә аның исемен Башкорт дәүләт академия драма театры,урамнар,парклар йөртә.Аларның һәрберсенә тукталып китик.

Мәҗит Гафури исемендәге ял һәм мәдәният паркы Башкортостанның ВДНХ урынында 1961 елда барлыкка килә.Анда балалар өчен төрле атракционнар эшли.Ә кызу көннәрдә аның чишмәсе килгән кешеләрне үзенә чакыра.

М.Гафури исемендәге мемориаль музей йорты.Башкортостанның иң беренче әдәби музейларыннан санала.Ул 1948 нче елның гыйнвар аенда ачыла.М.Гафури бу йортта 1923 нче елдан алып 1934 нче елга кадәр торган.Музей бинасы 19 нчы гасырның архитектура һәйкәле булып санала.Музей 6 бүлмәдән тора.Кунак,йокы һәм эш бүлмәләрендә шагыйрьнең яшәгән чоры сакланган,калган бүлмәләрендә аның тормышын һәм иҗатын сурәтләүче документлар,экспозицияләр урнашкан.Экспонатлар шагыйрьнең язмышы турында сөйлиләр.Монда фоторәсемнәр,төрле телдә язылган китаплар,шунда ук язучының Максим Горький кул куйган язучылар союзының член билеты сакланган.1940 нчы елда аның иҗатын югары бәяләп РСФСР ның югары совет президиум указы белән Красноусольск районы Гафури районы итеп үзгәртелә.Башкорт фәнни-эзләнү тел,әдәбият һәм тарих институты М.Гафури исемен йөртә башлый. Шулай ук Уфа ,Ишимбай, Белорецк,Салават, Стәрлетамак,Дәүләкән, Казан шәһәр урамнары аның исемен йөртә. Дистәләрчә мәктәп аның исемен йөртүе белән горурлана. 1978 нче елда Башкорт дәүләт академия драма театры каршында халык язучысы М.Гафурига бакырдан ясалган биш метрлы скульптура куела.Шул вакыттан алып ул Уфа шәһәренең матурлыгы һәм театрның символы булып тора.Күмертау,Сибай шәһәрләрендә дә аның бюстлары бар.

**Фонд турында .Премия лауреатлары.**

Гафурова Лиана чыгышы.

2004нче елда М.Гафури исемендәге мәдәният фонды булдырыла .Бу фондның җитәкчеләре М.Гафуриның оныгы Халит Гафури һәм аның хатыны Люция Камаева .2007 нче елдан бирле фонд Рәсәй мәдәният фонды филиалы һәм Башкортларның Бөтендөнья корылтае составына керә.Красноусольск ,Салават, Екатеринбург шәһәрләрендә филиаллары бар.

Фонд түбәндәге юнәлештә эшли:

-М.Гафуриның тормыш юлы,иҗатын өйрәнә;

-иҗатын системага салу,әсәрләрен бастыру өстендә эшли;

-язучыга багышланган конференцияләр,очрашулар,экскурсияләр оештыра.

Шулай ук Гафури районы Җилем-Каран авылындагы язучының йорт-музее белән тыгыз элемтәдә тора.Фонд тарафыннан М.Гафури исемендәге премия һәм медаль булдырылган.Беренчеләрдән булып 2006 нчы елда М.Гафури образын тудырган өчен Башкорт дәүләт академия театры артисты Гата Арслановка һәм артистка Зәкия Арслановага бирелә.Бу премиягә шулай ук язучының әсәрләрен бастыруга зур өлеш керткән өчен язучылар Таһир Ахунзянов һәм Сафкат Надыров лаек булалар.Артистка Илсияр Газетдиновага “Кара йөзләр” әсәрендәге Галимә образы өчен бирелә.Язучы Марсель Гафуров М.Гафуриның әсәрләрен русчага тәрҗемә иткәне өчен лаек була.Бу премия М.Гафури мемориаль музей- йорт директоры Фәнис Янышевка да бирелә. 2012-2013 нче елларда бу исемгә профессор Гыйният Кунафин, филология фәннәре кандидаты Нияз Сәлимов, "Башкортстан укытучысы” журналының баш мөхәррире Салават Кәримов, "Кызыл таң” гәзите журналистлары Фәрит Фаткуллин белән Фәния Габидуллина, Әхмәтзәки Вәлиди исемендәге Милли китапханәнең баш библиографы Гөлфия Әхмәдиева һәм Җилем-Каран авылындагы музей директоры Рәсилә Нәҗметдинова лаек булдылар.

М.Гафури исемендәге медаль 2005,2007 нче елларда фондның Екатеринбург шәһәрендә урнашкан филиалы җитәкчесе Надыров Сөфкәт Лотфулла улы һәм М.Гафури фонды директоры Гафуров Мадриль Габдрахман улына бирелә.

Ихсанова Диләрә чыгышы.

**Мәҗит Гафури исемендәге башкорт дәүләт академия драма театры.**

Мин Бөгелмә музыка сәнгать мәктәбендә укыйм.Фортепианода уйнарга өйрәнәм,вокал дәресенә йөрим.Һәм сәнгать кешесе буларак мине М.Гафури исемендәге башкорт дәүләт академия драма театрының тарихы бик кызыксындырды.

М.Гафури исемендәге башкорт дәүләт академия драма театры [1919 елның](http://www.quickiwiki.com/tt/1919_%D0%B5%D0%BB) [4 декабре](http://www.quickiwiki.com/tt/4_%D0%B4%D0%B5%D0%BA%D0%B0%D0%B1%D1%80%D1%8C)ндә ачыла. Театрның беренче иҗади җитәкчесе — [Сәйяр](http://www.quickiwiki.com/tt/%D0%A1%D3%99%D0%B9%D1%8F%D1%80) труппасы артисты, режиссер [Вәлиулла Мортазин-Иманский](http://www.quickiwiki.com/tt/%D0%92%D3%99%D0%BB%D0%B8%D1%83%D0%BB%D0%BB%D0%B0_%D0%9C%D0%BE%D1%80%D1%82%D0%B0%D0%B7%D0%B8%D0%BD-%D0%98%D0%BC%D0%B0%D0%BD%D1%81%D0%BA%D0%B8%D0%B9). Театрда бөтен спектакльләр дә татарча уйнала. 1924 нче елдан спектакльләр татар һәм башкорт телләрендә уйнала башлый. 1929 елдан театр тулысы белән башкорт теленә күчкән.

Театрда беренчеләрдән булып Елизавета Сыртланова–Шляхтина, Гыйният Ушанов, Галимҗан Карамышев, Әмин Зөбәеров, Гыймалетдин Минһаҗев, Хаҗи Бохарский, рәссамнар Сабит Яхшыбаев һәм С. Никандров эшли. Татар драматурглары һәм җирле авторлар: [Хәбибулла Ибраһимов](http://www.quickiwiki.com/tt/%D0%A5%D3%99%D0%B1%D0%B8%D0%B1%D1%83%D0%BB%D0%BB%D0%B0_%D0%98%D0%B1%D1%80%D0%B0%D2%BB%D0%B8%D0%BC%D0%BE%D0%B2), [Давыт Юлтый](http://www.quickiwiki.com/tt/%D0%94%D0%B0%D0%B2%D1%8B%D1%82_%D0%AE%D0%BB%D1%82%D1%8B%D0%B9), [Мөхәммәтша Бурангулов](http://www.quickiwiki.com/tt/%D0%9C%D3%A9%D1%85%D3%99%D0%BC%D0%BC%D3%99%D1%82%D1%88%D0%B0_%D0%91%D1%83%D1%80%D0%B0%D0%BD%D0%B3%D1%83%D0%BB%D0%BE%D0%B2), [Афзал Таһиров](http://www.quickiwiki.com/tt/%D0%90%D1%84%D0%B7%D0%B0%D0%BB_%D0%A2%D0%B0%D2%BB%D0%B8%D1%80%D0%BE%D0%B2) әсәрләре куела.

Шулай ук Нәгыймә Таҗдарова, Нәфига Арапова, [Мөхтәр Мутин](http://www.quickiwiki.com/tt/%D0%9C%D3%A9%D1%85%D1%82%D3%99%D1%80_%D0%9C%D1%83%D1%82%D0%B8%D0%BD), [Нури Сакаев](http://www.quickiwiki.com/tt/%D0%9D%D1%83%D1%80%D0%B8_%D0%A1%D0%B0%D0%BA%D0%B0%D0%B5%D0%B2), Гыйлаҗи Казанлы кебек артистлар эшләгән. [1929 елда](http://www.quickiwiki.com/tt/1929_%D0%B5%D0%BB) театр башкорт телендә генә уйный башлагач, артистларның күбесе Казанга кайткан.

[1925 елдан](http://www.quickiwiki.com/tt/1925_%D0%B5%D0%BB) соң сәхнәгә Уфа сәнгать техникумы әзерләгән яшь кадрлар килә: Арслан Мөбәрәков, [Габдулла Шамуков](http://www.quickiwiki.com/tt/%D0%93%D0%B0%D0%B1%D0%B4%D1%83%D0%BB%D0%BB%D0%B0_%D0%A8%D0%B0%D0%BC%D1%83%D0%BA%D0%BE%D0%B2), Булат Имашев,[Зәйтүнә Бикбулатова](http://www.quickiwiki.com/tt/%D0%97%D3%99%D0%B9%D1%82%D2%AF%D0%BD%D3%99_%D0%91%D0%B8%D0%BA%D0%B1%D1%83%D0%BB%D0%B0%D1%82%D0%BE%D0%B2%D0%B0), [Рәхмәтҗан Сыртланов](http://www.quickiwiki.com/tt/%D0%A0%D0%B8%D0%BC_%D0%A1%D1%8B%D1%80%D1%82%D0%BB%D0%B0%D0%BD%D0%BE%D0%B2) . [1935 елда](http://www.quickiwiki.com/tt/1935_%D0%B5%D0%BB) театрга «академия театры» исеме бирелә.

[1971 елда](http://www.quickiwiki.com/tt/1971_%D0%B5%D0%BB)н башлап  театр танылган татар язучысы [Мәҗит Гафури](http://www.quickiwiki.com/tt/%D0%9C%D3%99%D2%97%D0%B8%D1%82_%D0%93%D0%B0%D1%84%D1%83%D1%80%D0%B8) исемен йөртә башлый.

Бүгенге көндә Зинира Әтнәбаева, Нурия Ирсаева Фидан Гафаров,улы Азамат Гафаров,Хөрмәтулла Утяшев,Сара Буранбаева кебек артистлар эшли.

Баш режиссерлар **.**Беренче режиссер 1919 нче елдан алып -1937нче елга кадәр [Вәлиулла Мортазин-Иманский](http://www.quickiwiki.com/tt/%D0%92%D3%99%D0%BB%D0%B8%D1%83%D0%BB%D0%BB%D0%B0_%D0%9C%D0%BE%D1%80%D1%82%D0%B0%D0%B7%D0%B8%D0%BD-%D0%98%D0%BC%D0%B0%D0%BD%D1%81%D0%BA%D0%B8%D0%B9) була.1938 елдан алып 1979 елга кадәр В.Г.Галимов,Л.В.Валиев, Р.В.Исрафилов, Ш.М.Муртазина кебек режиссерлар билгеләнә.1981-1996 елга кадәр [Рифкать Исрафилов](http://www.quickiwiki.com/tt/%D0%A0%D0%B8%D1%84%D0%BA%D0%B0%D1%82%D1%8C_%D0%98%D1%81%D1%80%D0%B0%D1%84%D0%B8%D0%BB%D0%BE%D0%B2) ,.Кызганычка каршы 10 елга якын театр режиссерсыз эшли һәм 2005нче елда яшь егет Айрат Әбүшахманов баш режиссер итеп билгеләнә.М.Гафури исемендәге театр Г.Камал исемендәге Татар дәүләт академия театры белән ике елга бер гастрольләр белән алмашып,Казан тамашачысын сөендереп тора. Казанлылар спектакльләр аша да,җырлары аша да күңелгә үтеп кергән М.Гафури исемендәге театр артистлары Фидан Гафаров,Нурия Ирсаева чыгышларын көтеп ала.Быел театр үзенең 95 еллыгын билгеләп үтә

**IV. Рефлексив бәяләү:**

1. - Күргәнебезчә М.Гафуриның иҗат мирасы күпкырлы һәм галимнәр тарафыннан өйрәнелүдән туктамый.Хәзер белемнәрегезне ребуслар ярдәмендә тикшерербез.

Сезгә ике командага бүленергә кирәк булачак.Слайдта ребус чыга,кайсы команда ребусны беренче чишә,шул минем янга йөгереп килеп,кыңгырауны шалтырата һәм җавапны әйтә.

1. Үзбәя. Укучыларны бәяләү.

–Кайсы төркемнең чыгышын уңышлы дип саныйсыз? Ни өчен?

-Һәрбер төркем үз эшен яхшы башкарып чыкты.Аларга бишле билгесен куям.

1. Өй эше:

-Кем бу дәрестә барысын да аңладым һәм дустыма сөйли алам дип уйлый?

шулар 1 нче биремне башкара.М.Гафури ”Сарыкны кем ашаган” ,”Ике чебен” мәсәлләренең темасын билгеләргә.

-Кем барысын да белә ,тик алган белемнәрен әле дустына җиткерә алмый? шулар 2 нче биремне башкараМәсәлләрдән соң сорауларга җавап бирергә.

-Кем бернәрсәне дә истә калдыра алмады? шулар 3 нче биремне башкара.Мәсәлләрне сәнгатьле укырга өйрәнергә.

-Сезгә бу дәрестән тик яхшы кәеф белән китүегезне телим.Сау булыгыз!Дәрес тәмам.